Staçión de Zêna Stràdda de Frànsa

A staçión de Zêna Stràdda de Frànsa (dîta sôlo staçión de Stràdda de Frànsa ascì, Stazione di Genova Via di Francia in italiàn) a l'é 'na staçión feroviària ch'a se trêuva in sciâ ferovîa Zêna-Vintimìggia. Avèrta do 2005, a l'é a-o servìçio do comùn de Zêna, capolêugo da sò çitæ metropolitànn-a, pî-a zöna de Sàn Benìgno inta delegaçión de Sàn Pê d'Ænn-a, a-i confìn co-o quartê zenéize de Sàn Teodöo.

 Stöia 
I travàggi pi-â realizaçión da nêuva fermâta són comensæ do 2004 e finîi inte l'ànno dòppo, con l'ativaçión de l'inpiànto ch'a l'é stæta a-i 11 de dexénbre do 2005.

A staçión a l'à pigiòu o sò nómme da l'arénte Stràdda de Frànsa, ch'a l'atravèrsa o quartê intrêgo de Sàn Benìgno.

 Inpiànti 
In corispondénsa da staçión ghe pàssa dôe cóbie de colìsse, sôlo quélla ciù in bàsso a l'é però servîa da-e banchìnn-e. Defæti, e âtre dôe colìsse se trêuvan ciù a mónte de l'inpiànto e a lê no són conligæ, e dónca pe de lîe ghe pàssa sôlo i trêni che tra e staçioìn de Sàn Pê d'Ænn-a e de Ciàssa Prìnçipe no fàn de fermâte intermédie.

Segóndo a clascìfica de RFI, a staçión de Zêna Stràdda de Frànsa a l'é 'na staçión de categorîa "argénto".

 Moviménto 
A staçión, dêuviâ sorviatùtto da-i pendolâri dirètti a-o céntro mondiâle do comèrcio e a-i âtri grataçê do céntro direçionâle de Sàn Benìgno, a l'é servîa sôlo da çèrti trêni do traspòrto regionâle, tànto che inti giórni de fèsta no gh'é de convòlli che se fèrman chi. De ciù, a l'é a staçión ciù vixìnn-a a-o camìn pedonâle ch'o va scìnn-a-a bâze da Lantèrna, scitoâ a 'na distànsa de ciù ò mêno 'n chilométro.

Into prìmmo perîodo dòppo l'avertûa da staçión, i trêni che se fermâvan chi (sôlo éutto a-o giórno) àivan smìsso de servî l'arénte staçión de Sàn Pê d'Ænn-a, a ciù inportànte da zöna. Pe sta raxón chi, gh'é stæto di mogógni di sanpêdænìn e di pendolâri e dónca, a-o scàngio d'orâio sucescîvo, l'é stæto azónto a fermâta inte tùtte dôe staçioìn, co-i conligaménte a quélla de Stràdda de Frànsa ch'én stæti into méntre amegioæ.

Da-o 2013, gh'é stæto di problêmi a-o tràfego di trêni locâli, pi-â ciù pàrte caxonòu da-i travàggi pe l'anpliaménto do coscì dîto "gróppo de Sàn Benìgno" e pò-u potençiaménto do pasànte feroviàrio de Zêna. In particolâ, s'é dovûo serâ a colìssa che da-a staçión de Stràdda de Frànsa a và vèrso quélla de Ciàssa Prìnçipe Sotæranìa. Dónca, scìnn-a-a fìn de sti travàggi chi, a Stràdda de Frànsa se són fermæ sôlo i regionâli ch'anâvan vèrso levànte, pe'n totâle de 17 trêni a-o giórno. Terminòu quésti travàggi do 2015, a Stràdda de Frànsa s'é tórna fermòu ségge i trêni che vêgnan da Brìgnoe che quélli da Nèrvi, scibén che do 2021 s'é dovûo serâ l'âtra colìssa, scìnn-a inta staçión de Ciàssa Prìnçipe Sotæranìa, pe fâ o mæximo intervénto inta galerîa de mónte.

 Servìççi 
Inta staçión no gh'é o servìçio de bigeterîa, ni a sportéllo ni ötomàtica. A staçión a dispónn-e de:
  Pónto pi-â recàrega di mézzi elétrichi

 Interscàngi 
Da-arénte a-a staçión gh'é a fermâta de coriêre de "Frànsa 3/Staçión" (Francia 3/Stazione FS), con di pòsti riservæ a-i tascì e a-e màchine do servìçio de car sharing ascì. A staçión da metropolitànn-a ciù vixìnn-a a l'é quélla de Denéigro, scitoâ tòsto 'n chilòmetro ciù a levànte.
  Coriêre AMT do traspòrto pùblico locâle da çitæ metropolitànn-a de Zêna (lìnie 1, 7, 9, 20, N2).
  Tascì.

 Galerîa d'inmàgine 

 Nòtte 

 Âtri progètti 

Stràdda de Frànsa